text: Video: Færre svømmer i friluftsbadet på en kold sommer
  12 august 2015 kl. 08.26
  Friluftsbadet i Jelling oplever for første gang i fire år, at færre benytter sig af bassinet.
  Antallet af svømmere, der hopper i friluftsbadet i Jelling, er ligefrem proportional med sommerens vejr.
  Er det godt en god sommer, benytter mange sig af tilbuddet. Er det en dårlig sommer, sælges der knap så mange billetter til det 25 grader varme vand under åben himmel.
  Efter tre år med stigende besøgstal, må Jelling Friluftsbad i år konstatere, at 2015 bliver det dårligste i fire år.
  - Der kommer nogle tusinde færre i år end sidste sommer, som jo var helt fantastisk. Da slog vi alle rekorder for besøgende med ca. 13.600, fortæller livredder Lise Kallesøe til TV SYD.
  Hun forventer, at tallet for 2015 kommer til at ligge på rundt regnet 10.000 besøgende, mens det i tre år har ligget væsentligt højere hvert år.
  Sidste mulighed for at hoppe i friluftsbadet er 23. august.
  VIDEO: Livredder Lise Kallesøe fortæller om sæsonen ved friluftsbadet i Jelling (Varighed: 0:33 min.)
  